PATVIRTINTA

Švenčionėlių Mindaugo gimnazijos

direktoriaus 2019 m. rugpjūčio 27 d.

įsakymu Nr. O - 77

**ŠVENČIONIŲ RAJONO ŠVENČIONĖLIŲ MINDAUGO GIMNAZIJOS MOKINIŲ VEŽIMO ORGANIZAVIMO IR VEŽIMO IŠLAIDŲ KOMPENSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

 1. Švenčionių rajono Švenčionėlių Mindaugo gimnazijos mokinių vežimo organizavimo ir vežimo išlaidų kompensavimo tvarkos aprašas (toliau – Aprašas) nustato mokinių vežimo organizavimą ir vežimo išlaidų kompensavimo tvarką.

 2. Apraše vartojamos sąvokos:

 2.1. **mokinys** – asmuo, kuris mokosi;

 2.2. **mokykla** – juridinis asmuo, valstybės narės juridinio asmens ar įsteigtas Lietuvos Respublikoje teisės aktų nustatyta tvarka kitos organizacijos padalinys, kurio pagrindinė veikla yra formalusis arba (ir) neformalusis švietimas;

 2.3. **keleivinis transportas** – vietinio (priemiestinio) reguliaraus susisiekimo autobusai, tolimojo reguliaraus susisiekimo autobusai, keleiviniai traukiniai;

 2.4. **mokyklinis autobusas** – geltonas vaikų vežimo skiriamaisiais ženklais paženklintas autobusas, kuriuo vežami vaikai (švietimo įstaigų mokiniai). Prie mokyklinių autobusų priskiriami ir kitos spalvos autobusai, kuriais vežami vaikai į švietimo įstaigą ar iš jos pagal sudarytas su vežėjais sutartis ir kurie paženklinti vaikų vežimo skiriamaisiais ženklais;

 2.5. **kitas transportas** – tėvams (globėjams, rūpintojams) ir kitiems asmenims priklausantis transportas (pažymėtas skiriamuoju ženklu ,,Vaikai“), kuriuo vežama speciali keleivių grupė (mokiniai) į mokyklą ir iš jos;

 2.6. **stotelė** – tai nustatyto pavyzdžio sustojimo ženklais pažymėta vietinio ir tolimojo maršruto autobusų sustojimo vieta, specialiai įrengta kelių organizacijos, arba kita vieta, kurioje  mokiniai gali būti saugiai įlaipinami ir išlaipinami;

2.7. **vežėjas** – įmonė, įregistruota įstatymų nustatyta tvarka, turinti teisę vežti keleivius ir sudariusi su savivaldybe mokinių vežimo sutartis.

 3. Kitos šiame Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme, Lietuvos Respublikos transporto lengvatų įstatyme.

 4. Mokyklų vadovai organizuojant mokinių vežimą ir kompensuojant išlaidas vadovaujasi Lietuvos Respublikos švietimo, mokslo ir sporto ministro patvirtintu Mokinių vežimo mokykliniu autobusu tvarkos aprašu, Mokinių vežiojimo organizavimo metodinėmis rekomendacijomis ir Švenčionių rajono savivaldybės teritorijoje esančių mokyklų mokinių vežimo organizavimo ir vežimo išlaidų kompensavimo tvarkos aprašu.

**II SKYRIUS**

**MOKINIŲ VEŽIMO ORGANIZAVIMAS**

5. Mokiniai į gimnaziją vežami šiais būdais:

5.1. mokykliniais autobusais;

5.2. keleiviniu transportu;

5.3. kitu transportu.

6. Į gimnaziją ir atgal privalo būti vežami kaimuose ir miesteliuose toliau kaip 3 (trys) kilometrai nuo gimnazijos gyvenantys mokiniai:

6.1. kurie mokosi pagal bendrojo ugdymo programas;

6.2. kurie turi specialiųjų ugdymosi poreikių ir nepajėgia patys atvykti į gimnaziją mokytis pagal bendrojo ugdymo programas (negali savarankiškai vaikščioti, dėl didelių sutrikimų yra nesaugūs gatvėje);

7. Jei vežami neįgalūs mokiniai, kurie negali savarankiškai vaikščioti, mokykliniame autobuse važiuoja mokinius lydintis asmuo.

8. Neįgaliuosius mokinius, kurie negali savarankiškai vaikščioti, iki mokyklinio autobuso sustojimo vietos palydi ir juos pasitinka tėvai (globėjai ar rūpintojai), o iš gimnazijos iki autobuso palydi mokinius lydintis asmuo arba kitas gimnazijos direktoriaus paskirtas darbuotojas.

9. Mokinio kelias nuo namų iki stotelės ar nuo stotelės iki namų negali būti ilgesnis kaip 3 (trys) kilometrai.

10. Mokiniai, kuriems nėra galimybių važiuoti į gimnaziją ir iš jos į namus mokykliniais autobusais, keleiviniu transportu, gali būti vežami kitu transportu.

11. Mokiniai, važiuodami vietinio (priemiestinio) reguliaraus susisiekimo autobusais, privalo turėti ir įlipdami pateikti / parodyti autobuso vairuotojui galiojantį mokinio nemokamo važiavimo bilietą.

12. Savivaldybės administracijos Kultūros, švietimo, jaunimo ir sporto skyriaus teikimu rajono savivaldybės administracijos direktorius priima sprendimus dėl vežimo kitu transportu išlaidų kompensavimo.

13. Gimnazijos vadovas:

13.1. paskiria asmenį, atsakingą už mokinių vežimo organizavimą;

13.2. užtikrina, kad mokinių vežimas į gimnaziją ir atgal į namus organizuojamas mokykliniais autobusais, kitu transportu būtų efektyvus, nesutaptų su kitų mokyklų organizuojamu mokinių vežimu mokykliniais autobusais, keleiviniu transportu;

13.3. einamaisiais metais iki rugsėjo 15 d. Savivaldybės administracijos Kultūros, švietimo, jaunimo ir sporto skyriui pateikia vežamų mokinių nustatytos formos vardinį sąrašą (1 priedas).

**III SKYRIUS**

**MOKINIŲ VAŽIAVIMO IŠLAIDŲ KOMPENSAVIMAS**

14. Švenčionių rajono savivaldybės administracija (toliau – Administracija) nustatyta tvarka kompensuoja visas vežimo išlaidas keleiviniu transportu, kitu transportu:

14.1. kaimuose ir miesteliuose gyvenantiems bendrojo ugdymo programas vykdančių mokyklų 9–12 klasių (gimnazijų 1–4 klasių), dienomis važiuojantiems į mokyklą iki 40 km ir atgal;

14.2. miestuose gyvenantiems mokyklų mokiniams, kurie, pasikeitus jų gyvenamajai vietai per mokslo metus, vyksta mokytis į kitą rajono savivaldybės miestą, bet ne ilgiau, kaip iki mokslo metų pabaigos;

14.3. miestuose gyvenantiems mokyklų mokiniams, kuriems mokytis kito miesto mokykloje rekomenduoja Savivaldybės Vaiko gerovės komisija ar tokį įpareigojimą skiria teismas;

**IV SKYRIUS**

**MOKINIŲ VEŽIMO IŠLAIDŲ KOMPENSAVIMAS KELEIVINIU TRANSPORTU**

15. Kasmet iki rugsėjo 1 d. Administracijos Mokesčių ir turto skyrius pateikia Švenčionėlių Mindaugo gimnazijai patvirtintus vietinio (priemiestinio) reguliaraus susisiekimo maršrutų (toliau – Maršrutas) sąrašus bei mokinių važiavimo Maršrutais kompensuojamus atstumus.

16. Kasmet iki rugsėjo 15 d. gimnazijos direktoriaus paskirtas darbuotojas sudaro ir patvirtina mokinių, turinčių teisę į nemokamą važiavimą keleiviniu transportu, sąrašus ir juos pateikia vežėjams bei šiems Administracijos skyriams:

16.1. Švenčionių rajono savivaldybės administracijos kultūros, švietimo, jaunimo ir sporto skyriui;

16.2. Švenčionių rajono savivaldybės administracijos Mokesčių ir turto skyriui.

17. Vežėjai kasmet iki rugsėjo 20 d. pagal gimnazijos vadovo patvirtintus mokinių, turinčių teisę į nemokamą važiavimą keleiviniu transportu, sąrašus, užpildo ir perduoda gimnazijai nuolatinius vardinius mokinio nemokamo važiavimo bilietus, galiojančius einamaisiais mokslo metais.

18. Mokslo metais pasikeitus mokinių skaičiui, sąrašai tikslinami vežėjams ir Administracijos skyriams pateikiami patikslinti sąrašai.

19. Pasibaigus ataskaitiniam kalendoriniam mėnesiui, per 5 dienas gimnazijos atsakingas asmuo sudaro ir pateikia vežėjams, direktoriaus patvirtintą mokinių nemokamo važiavimo keleiviniu transportu ataskaitą (2 priedas). Gimnazijos atsakingas asmuo užpildo ataskaitos 1 – 9 grafas.

20. Vežėjai, gavę nemokamo važiavimo keleiviniu transportu ataskaitas (2 priedas) apskaičiuoja negautas pajamas dėl mokinių nemokamo važiavimo ir užpildo ataskaitos 10 – 12 grafas, ir iki einamojo mėnesio 8 d. pateikia ją bei išrašytą sąskaitą išlaidoms dėl nemokamo važiavimo atlyginti (kompensuoti) Mokesčių ir turto skyriui.

21. Administracijos skyriai, suderinę gautas vežėjų nemokamo važiavimo ataskaitas ir sąskaitas, pateikia jas Administracijos Buhalterinės apskaitos skyriui.

22. Buhalterinės apskaitos skyrius pagal apskaičiuotas ir suderintas kompensuotinas (atlygintinas) sumas dėl nemokamo važiavimo perveda lėšas vežėjams.

23. Vežėjams negautos pajamos dėl mokinių nemokamo važiavimo kompensuojamos (atlyginamos):

23.1. vietinio (priemiestinio) reguliaraus susisiekimo autobusais pagal vežėjo ir Administracijos sudarytą sutartį;

23.2. tolimojo reguliaraus susisiekimo autobusais pagal vežėjo, mokyklos ir Administracijos sudarytą trišalę sutartį. Mokykla yra atsakinga už sutarčių sudarymą ir jų vykdymo eigą.

24. Vežėjams Administracijos išmokamos kompensuotinos sumos už mokinių nemokamą važiavimą keleiviniu transportu yra apskaičiuojamos ir apmokamos atsižvelgiant į kompensuojamą maršruto ilgį (atstumą), faktinių kelionių skaičių per mėnesį pagal mokyklos lankomumą, nustatytą keleivių vežimo reguliaraus susisiekimo maršrutu tarifą.

25. Mokiniai važiuoti kitų vežėjų keleiviniu transportu gali pirkdami važiavimo bilietus:

25.1. gimnazijos vadovo nustatyta tvarka vedama ir tvarkoma važiavimo bilietų apskaita ir mokiniams išmokamos kompensuojamos sumos už važiavimo bilietus;

25.2. gimnazija, pasibaigus ataskaitiniam mėnesiui, užpildo mokinių, turinčių teisę į išlaidų kompensaciją, dėl mokamo važiavimo keleiviniu transportu, ataskaitą (3 priedas) ir iki kito mėnesio 8 d. pateikia ją bei išrašytą sąskaitą šiems Administracijos skyriams:

25.2.1. Švenčionių rajono savivaldybės administracijos kultūros, švietimo, jaunimo ir sporto skyriui;

25.2.2. Švenčionių rajono savivaldybės administracijos Mokesčių ir turto skyriui.

25.3. administracijos skyriai, suderinę gautas mokinių mokamo važiavimo keleiviniu transportu ataskaitas ir sąskaitas, pateikia jas Buhalterinės apskaitos skyriui.

26. Buhalterinės apskaitos skyrius pagal apskaičiuotas ir suderintas kompensuotinas (atlygintinas) sumas, perveda lėšas mokykloms ir vaikų globos įstaigoms.

**V SKYRIUS**

**MOKINIŲ VEŽIMO IŠLAIDŲ KOMPENSAVIMAS KITU TRANSPORTU**

27.Nesant galimybės mokinius vežioti į gimnaziją mokykliniu autobusu, keleiviniu transportu, mokiniai gali būti vežami kitu transportu.

28. Mokinių vežimas tėvų (globėjų, rūpintojų) transportu vykdomas pagal sutartį, sudarytą su Administracija, gimnazijos direktoriumi ir mokinio tėvu (globėju, rūpintoju).

29. Mokinio tėvai (globėjai, rūpintojai), pageidaujantys naudotis transporto išlaidų kompensavimu, pateikia prašymą gimnazijos direktoriui, nurodydami mokinio (-ių) vardą, pavardę, klasę, gyvenamąją vietą, važiavimo maršrutą ir asmeninę banko sąskaitą, į kurią bus pervedamos vežimo kompensavimo lėšos.

30. Prie prašymo pateikiama transporto priemonės registracijos liudijimo kopija, galiojančio vairuotojo pažymėjimo kopija, privalomosios transporto priemonių techninės apžiūros dokumento kopija, transporto priemonių valdytojų civilinės atsakomybės privalomojo draudimo liudijimo (poliso) kopija.

31. Gimnazijos direktorius kasmet iki rugsėjo 15 d. Administracijos direktoriui pateikia Aprašo 29 ir 30 punktuose nurodytus dokumentus.

32. Mokinių vežimo išlaidos tėvams (globėjams, rūpintojams) vežantiems mokinius nuo gyvenamosios vietos iki artimiausios stotelės (jeigu tokios stotelės nėra – iki mokyklos) ir atgal, kompensuojamos Administracijos direktoriaus sprendimu ( Administracijos Kultūros, švietimo, jaunimo ir sporto skyrius teikimu).

33. Važiavimo išlaidos kompensuojamos pagal faktinių važiavimo išlaidų vienam ar keliems vaikams pagal tėvų (globėjų, rūpintojų) pateiktus dokumentus, kuriuos gimnazija pateikia Administracijos Kultūros, švietimo, jaunimo ir sporto skyriui einamąjį mėnesį iki 5 d. už praėjusį mėnesį (4 priedas).

34. Jei keletas vaikų vežama vienu metu (tuo pačiu) transportu, tai patirtos vežimo išlaidos tėvams (globėjams, rūpintojams), kompensuojamos pagal faktines kuro sąnaudas.

35. Gimnazija pagal mokyklai pateiktus tėvų (globėjų, rūpintojų) transporto priemonės techninius duomenis, apskaičiuoja transporto priemonės bazinę degalų sunaudojimo normą.

36. Transporto priemonės bazinė degalų sunaudojimo norma (toliau – BDSN) apskaičiuojama:

36.1. lengviesiems automobiliams su benzininiais varikliais BDSN pagal šią formulę:

Nk=5,4 √(Vh );   l/100 km,

kur, Nk – bazinė degalų sunaudojimo norma;

Vh – automobilio variklio darbinis tūris kubiniais litrais, nurodytas transporto priemonės registracijos liudijime 36.2. lengviesiems automobiliams su dyzeliniais varikliais BDSN pagal šią formulę:

Nk=3,8 √(Vh );   l/100 km,

kur, Nk – bazinė degalų sunaudojimo norma;

Vh – automobilio variklio darbinis tūris kubiniais litrais, nurodytas transporto priemonės registracijos liudijime.

37. Gimnazijos direktorius dėl mokinių vežimo kitu transportu kasmet iki rugsėjo 15 d. Administracijos direktoriui pateikia prašymą, kuriame nurodoma mokinio (-ių) vardas, pavardė, klasė, gyvenamoji vieta, važiavimo maršrutas ir suderinimą su asmeniu dėl kito transporto panaudojimo mokinių vežimui.

38. Mokinių vežimo išlaidos kitu transportu kitiems asmenims, vežantiems mokinius nuo gyvenamosios vietos iki artimiausios stotelės (jeigu tokios stotelės nėra – iki mokyklos) ir atgal, kompensuojamos (Administracijos direktoriaus sprendimu Administracijos Kultūros, švietimo, jaunimo ir sporto skyriaus teikimu.

39. Vežimo išlaidos kitu transportu kompensuojamos Savivaldybės administracijos direktoriaus sprendimu nustatyta tvarka.

**VI SKYRIUS**

**BAIGIAMOSIOS NUOSTATOS**

40. Vežėjai ir Švenčionėlių Mindaugo gimnazija už šiame Apraše nurodytų dokumentų pateikimą nustatytais terminais, teikiamų duomenų teisingumą ir teisingą apskaitos vedimą atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_